Але ж той парыў быў. У мастацтве. Многія творцы рамантычна ўспрымалі рэвалюцыю ў грамадстве і рэвалюцыйныя памкненні ў творчасці як адзінае цэлае, прагнучы пераменаў — вядома, да лепшага. Хто ж хоча горшага? Уяўленні-спадзяванні тых гадоў адлюстраваліся ў оперы “Вызваленне працы” Мікалая Чуркіна, прэм’ера якой адбылася ў 1922 годзе ў… Мсціславе. Ніякага опернага тэатра там, вядома, не было. Ставілі оперу сіламі мясцовай самадзейнасці. А ў 1924-м яе паставілі ў Магілёве — таксама намаганнямі аматараў. У гады Вялікай Айчыннай вайны рукапіс згінуў — засталіся толькі рэцэнзіі, па якіх можна атрымаць хаця б пэўнае ўяўленне пра пастаноўку.